РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/177-24

9. децембар 2024. године

Б е о г р а д

ЗАПИСНИК

19. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 9. ДЕЦЕМБРА 2024. ГОДИНЕ

Седница је почела у 10,05 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Никола Радосављевић, Живан Бајић,Тијана Давидовац, Ненад Крстић, Душан Бајатовић, Акош Ујхељи, Ило Михајловски, Бранко Павловић, Душан Никезић, Пеђа Митровић и Ненад Митровић.

Седници je присуствоваo заменик члана Одбора Ненад Филиповић (заменик Загорке Алексић).

Седници нису присуствовали чланови Одбора: Мирослав Алексић и Владимир Јелић, као ни њихови заменици.

На предлог председника, Одбор је, већином гласова (12 гласова за, двоје уздржаних), утврдио следећи:

Д н е в н и р е д:

1. Разговор са кандидатима за избор председникa и четири члана Савета гувернера Народне банке Србије;

2. Утврђивање Предлога одлуке о избору председника и четири члана Савета гувернера Народне банке Србије;

3. Разматрање Извештаја Радне групе за утврђивање испуњености услова у поступку предлагања кандидата за избор три члана Савета Комисије за контролу државне помоћи;

4. Разговор са кандидатима за избор три члана Савета Комисије за контролу државне помоћи;

5. Утврђивање Листе кандидата за избор три члана Савета Комисије за контролу државне помоћи.

**\*\*\***

**ПРВА ТАЧКА ДНЕВНОГ РЕДА**: Разговор са кандидатима за избор председникa и четири члана Савета гувернера Народне банке Србије

Председник Одбора подсетио је чланове Одбора да је складу са чланом 27. став 3. Закона о Народној банци Србије, Одбор за финансије, републички буџет и контролу трошења јавних средстава, на 17. седници одржаној 22. новембра 2024. године, констатовао да је досадашњем председнику и члановима Савета престала функција председника односно члана Савета, смрћу или истеком мандата.

На основу овлашћења из члана 22. став 1. Закона, Одбор за финансије, републички буџет и контролу трошења јавних средстава је дописом 11 број 02-2782/24, од 22. новембра 2024. године, упутио позив посланичким групама у Народној скупштини да, у року од осам дана, предложе у писаној форми кандидате за избор председника и четири члана Савета, који се бирају на пет година. Писане предлоге за кандидата за председника и четири члана Савета, до рока одређеног у позиву, доставиле су Посланичка група АЛЕКСАНДАР ВУЧИЋ- Србија не сме да стане, која је за кандидата за председника Савета предложила др Ивана Николића, а за чланове Савета проф. др Небојшу Савића, Ану Јовановић и Бошка Видаковића, Посланичка група ИВИЦА ДАЧИЋ-Социјалистичка партија Србије (СПС) која је за кандидата за члана Савета предложила др Николу Градојевића и Посланичка група Покрет слободних грађана (ПСГ) – Странка демократске акције Санџака (СДА Санџака) – Партија за демократско деловање (ПДД) која је за кандидата за члана Савета предложила др Адмира Хамзагића.

Одбор је, у складу са чланом 203. Пословника Народне скупштине, обавио разговор са кандидатима који су се одазвали позиву на разговор и појединачно представили члановима Одбора.

Питања кандидатима постављали су чланови Одбора: Бранко Павловић, Пеђа Митровић, Душан Никезић,Светлана Милијић, Верољуб Арсић и Ило Михајловски.

**ДРУГА ТАЧКА ДНЕВНОГ РЕДА**: Утврђивање Предлога одлуке о избору председника и четири члана Савета гувернера Народне банке Србије

Након дискусије, Одбор је појединачно гласао о предложеним кандидатима за избор председника и четири члана Савета гувернера Народне банке Србије

За кандидата за председника Савета гувернера Ивана Николића 10 чланова Одбора је гласало „за“, 3 члана Одбора су гласала „против“, 1 члан Одбора „уздржан“.

За кандидата за члана Савета гувернера Небојшу Савића 10 чланова Одбора је гласало „за“, 3 члана Одбора су гласала „против“, 1 члан Одбора „уздржан“.

За кандидата за члана Ану Јовановић 12 чланова Одбора је гласало „за“, 2 члана Одбора су гласала „против“, 1 члан Одбора „уздржан“.

За кандидата за члана Бошка Видаковића 12 чланова Одбора је гласало „за“, 3 члана Одбора су гласала „против“.

За кандидата за члана Николу Градојевића 12 чланова Одбора је гласало „за“, 3 члана Одбора су гласала „против“.

За кандидата за члана Адмира Хамзагића 1 члан Одбора је гласао „за“, нико „против“, 3 „уздржаних, није гласало 11.

\* \* \*

На предлог председника , према резултатима гласања, Одбор је, већином гласова (12 гласова за, два гласа против, један члан Одбора није гласао), утврдио Предлог одлуке за избор председника и четири члана Савета гувернера Народне банке Србије и то тако што ће предложити Народној скупштини да за председника Савета гувернера Народне банке Србије изабере Ивана Николића, а за чланове Савета гувернера Народне банке Србије изабере Небојшу Савића, Ану Николић, Бошка Видаковића и Николу Градојевића.

На предлог председника , Одбор је, већином гласова (12 гласова за, два гласа против, један члан Одбора није гласао),одлучио да предложи Народној скупштини да се Предлог Одлуке разматра по хитном поступку ,у складу са чланом 167. Пословника Народне скупштине.

Представник предлагача на седници Народне скупштине биће председник Одбора, Верољуб Арсић.

**ТРЕЋА ТАЧКА ДНЕВНОГ РЕДА**: Разматрање Извештаја Радне групе за утврђивање испуњености услова у поступку предлагања кандидата за избор три члана Савета Комисије за контролу државне помоћи

Председник Одбора подсетио је чланове да је Одбор, на седници одржаној 5. новембра образовао Радну групу за утврђивање испуњености услова у поступку предлагања кандидата за избор три члана Савета Комисије за контролу државне помоћи, у саставу: Живан Бајић, председник, Светлана Милијић, Ненад Крстић, Ненад Митровић и Пеђа Митровић, чланови, као и да је ова радна група 9. децембра 2024. године одржала састанак на којем је извршила преглед пријава и о томе сачинила предметни извештај.

Живан Бајић, председник Радне групе, известио је чланове Одбора да је на јавни конкурс за избор три члана Савета Комисије пристигло је укупно десет благовремених пријава. Критеријуме и услове из Закона о контроли државне помоћи и оглашеног јавног конкурса испуњава девет кандидата који су уз пријаву приложили сву тражену документацију док је један кандитат благовремено поднео пријаву и доставио оверени превод потврда о стеченом радном искуству из којих се види на којим пословима и са којом стручном спремом је стечено радно искуство, али је Радна група констатовала да приложене потврде нису ваљани доказ о испуњавању конкурсом тражених услова, јер из њихове садржине се може утврдити да послови које је именовани обављао нису послови из области контроле државне помоћи и заштите конкуренције, те је са свега наведеног Радна група закључком пријаву именованог одбацила као пријаву уз коју нису приложени сви потребни докази

Дискусије по овој тачки дневног реда није било.

Одбор је, на предлог председника, већином гласова **(14 гласова за, један уздржан), прихватио Извештај Радне групе** за утврђивање испуњености услова у поступку предлагања кандидата за избор три члана Савета Комисије**.**

Одбор је, на предлог председника, већином гласова **(14 гласова за, један уздржан), прихватио Закључак о одбацивању пријаве кандидата Дејана Станковића, као непотпуне.**

**ЧЕТВРТА ТАЧКА ДНЕВНОГ РЕДА:** Разговор са кандидатима за избор три члана Савета Комисије за контролу државне помоћи

Одбор је, у складу са чланом 203. Пословника Народне скупштине, обавио разговор са кандидатима који су се одазвали позиву на разговор и појединачно представили члановима Одбора.

Питања кандидатима постављали су чланови Одбора Верољуб Арсић и Никола Радосављевић

**ПЕТА ТАЧКА ДНЕВНОГ РЕДА:** Утврђивање Предлога листе кандидата за избор три члана Савета Комисије за контролу државне помоћи

Председник Одбора подсетио је чланове Одбора на законске одредбе којима је уређен поступак избора председника и чланова Савета Комисије за контролу државне помоћи. За члана Савета Комисије може бити изабран држављанин Републике Србије који има завршен факултет, најмање седам година радног искуства у струци и који је стручан и оспособљен за обављање функције председника или члана Савета. Стручност и оспособљеност подразумева поседовање теоријског и практичног знања из области државне помоћи, конкуренције и/или правних тековина Европске уније које при избору може да провери одбор Народне скупштине надлежан за послове финансија; мандат чланова Савета Комисије траје пет година и исто лице може бити изабрано за председника Комисије и члана Савета највише два пут;одлуку о избору чланова Савета Комисије Народна скупштина доноси већином гласова свих народних посланика на предлог одбора Народне скупштине надлежног за послове финансија; избор чланова Савета Комисије врши се са листе кандидата која садржи најмање исти, а највише двоструко већи број кандидата од броја који се бира.

Дискусије по овој тачки дневног реда није било.

Одбор је појединачно гласао о предложеним кандидатима за избор три члана Савета Комисије за контролу државне помоћи.

За кандидата Благојевић Љиљану 1 члан Одбора је гласао „за“, 3 „уздржаних“ , није гласало 11.

За кандидата Булајић Станка 1 члан Одбора је гласао „за“, 1 „против“, 2 „уздржаних“ , није гласало 11.

За кандидата Дробњаковић Митра 1 члан Одбора је гласао „за“, 3 „уздржаних“ , није гласало 11.

За кандидата Дујовић Луцију 3 члана Одбора су гласала „за“, 1 „против“, није гласало 11.

За кандидата Кукрика Јовановић Горану 11 чланова Одбора је гласало „за“, 1 „против“, 3 „уздржаних“.

За кандидата Макевић Биљану 12 чланова Одбора је гласало „за“, 1 „против“, 2 „уздржаних“.

За кандидата Милошевић Луку 12 чланова Одбора је гласало „за“, 1 „против“, 1 „уздржан“, 1 није гласао.

За кандидата Пејчић Бранислава 1 члан Одбора је гласао „за“, 3 „уздржаних“ , није гласало 11.

За кандидата Трифуновић Јасмину 3 члана Одбора је гласало „за“, 1„уздржан“ , није гласало 11.

\* \* \*

Након појединачног гласања о предложеним кандидатима, Одбор је већином гласова (12 гласова за, два гласа против, 1 уздржан) утврдио Предлог Листе кандидата за избор три члана Савета Комисије за контролу државне помоћи, и то тако што је предложио Народној скупштини да за чланове Савета Комисије изабере Кукрика Јовановић Горану, Макевић Биљану и Милошевић Луку.

На предлог председника , Одбор је, већином гласова (12 гласова за, два гласа против, један члан Одбора уздржан),одлучио да предложи Народној скупштини да се Предлог Одлуке разматра по хитном поступку ,у складу са чланом 167. Пословника Народне скупштине.

Представникпредлагача на седници Народне скупштине за Предлог Листе кандидата биће председник Одбора Верољуб Арсић.

Седница је завршена у 13,50 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић